Naruskan Tukikohta: kesäkuuta 2015
Ryhmärämä suunnistaa tänään Jussinpäivänä Tuntsajoen Venäjän puoleiseen kairaan. Vermeitä on pakkailtu kohta parisen viikkoa ja nyt on poka päällä.
Tukikohtaan jäävät isännöimään Ukan Jukka -velipoika vaimonsa Evan kanssa, joten majatalo on avoinna Mummelin ja Ukan lomaviikon ajan.
Tukikohasta tulliin ja silleen tähän.
Lähettänyt Ukka Matinpoika Santala klo 12.05 Ei kommentteja:
Lähettänyt Ukka Matinpoika Santala klo 22.27 1 kommentti:
Lähettänyt Ukka Matinpoika Santala klo 11.14 Ei kommentteja:
Yksi päivä kaiken muuttaa voi. Ei olisi eilisen aamun perusteella osannut arvata, miten vuorokaudessa muuttuu keli aivan ympäriämpäri. Onneksi sadepäivä muuttui tuulettomaksi aurinkopaistepäiväksi, eikä päinvastoin.
Mummelilla oli Juhannuspyhien tavoitteena kipaista Tuntsajoen sillanpielestä Nuoluskurun kodalle johtava UKK-reitin pätkä, joka on pituudeltaan vajaan kymmenen kilometriä. Patikkaseurana olivat vävypoika, tyär Kati, Hallahelinä ja hänen kaverinsa Emmi. Pienimmät iältään kymmenenvee.
Tyttösillä oli allaan apuna hevoset, joten he ilmeisesti ovat ensimmäiset ihmiset, jotka ovat tulleet ratsastamalla kerrotun maastopätkän. Keppihevosilla tieten...
Harvassa olivat Juhannuksen viettäjät Tuntsan suunnilla. Puolenkymmentä pirssiä tavattiin koko retken aikana, joten aaton sadekeli ja kylmähkö sää sen lisäksi oli karsinut Tuntsalla Juhannustaan viettävien ihmisten määrän pikkuriikkiseksi normaaliin verraten.
Hienompaa säätä ei olisi voinut patikkaretkelle toivoa. Ukka hoiteli Loimun kanssa retkeläisille valmiin kenttälounaan retken päätteeksi Kuskoivan kodalla, joka oli siistissä kunnossa ja puuvarannoiltaan priimavireessä myöskin.
Mummelilla oli patikkaretkeltä huolestuttavakin havainto, kun silmiin sattui kaksi kuollutta kanalinnun poikasta, joille mitä ilmeisimmin kylmyys oli tehnyt tehtävänsä. Onneksi eteenpäin Juhannuksesta on säätieteilijä lupaamassa hieman armollisempia kelejä niin linnunpojille kuin marjasadollekin.
Tuntsan tiestö on lanaamalla liipattu hyvään kuntoon. Ehkä muutama kierrettävä irtokivi pitäisi potkiskella uralta pois, mutta pääsääntöisesti tien kuntoa voi pitää erinomaisena metsäautotielle.
Tukikohasta seuraavia retkiä suunnittelemisiin tähän.
Juhannusaaton lippu nousi salkoon Naruskan kesäsateessa.
Tukikohtaan nostettiin perinteen mukaisesti Suomen siniristilippu salkoon tasan kello 18. Nostonaruissa oli pientä väkeä, mutta Loimu selvisi ensimmäisestä lipunnostostaan kunnialla.
Juhannusaaton illaksi on ennustettu selkeämpää säätä, joka täällä vielä antaa odotuttaa itseään. Lämpötila kieppuu alle kahdeksassa asteessa, mutta se ei estänyt aaton päivällisen nauttimista Tukikohdan tulipaikalla.
Savustettua lohta, hiilillä paistettua lohta, uusia muurikkapannussa paistettuja perunoita pyöreinä, raikas salaatti, ja juhlan kunniaksi tietenkin kuohuviiniä. Sitä vaaleanpunaista, jolla lapset voivat aikuisten kanssa juhlistaa tunnelmaa yhdessä.
Naruskan Retkeilymajan väki toivottaa Rauhallista Juhannusta kaikille tasapuolisesti!
Tukikohasta kesästä nauttimisiin tähän.
Tukikohdan sinnikkäin lintumerkkinen laulaja on ilman muuta tikanpoika. Tai saattaa niitä vuorollaan olla tikankolon suuaukolla tirskuttamassa useampiakin, mistäpä tuon tietää. Sitkeästi sieltä korkealta haapapuun kolosta kuitenkin jaksetaan evästä vaatia.
Vävypoijjalla on toisenlaista sitkeyttä. Hän päivysteli tänään aurinkoisena kesäpäivänä tikankolon alapuolella valokuvia näpsien ja viimein myös möykkääjää videokuvaten. Aikaa siinä meni, muttei tupakkaa.
Makuuhuoneen ikkunan auki ollessa kuuluu tirskutus sisälle asti. Ihmeesti sitä vaan unenpäästä kiinni saa, vaikka tirskutus kuuluu muiden äänien yli. Tahtia ei tarvitse näillä vuosilla ainakaan Ukan enää yrittää hyödyntää...
Juhannus lähestyy vääjäämättä. Viime yönä käväisi Ukan sääaseman mittari puolisen astetta pakkasella. Ilmatieteen laitoksen mittari oli käväissyt hiukan toista astetta miinuksella. Molemmat mittarit kun ovat parin metrin virallisessa korkeudessa, niin vääjäämättä maan pinnalla on paikoin ollut hallaa, joka pahimmassa tapauksessa on vikkuutellut hillankukkia ja tietenkin mustikkakin on saattanut osansa saada tästä harmillisesta luonnonilmiöstä.
Huomiseksi on luvassa vesisadetta. Vettä ja kylmää kun on odoteltavissa Juhannusaaton sääksi, niin saattaa autovirta Tuntsan erämaan suuntaan ja Naruskajoen varren tulipaikoille olla keskimääräistä harvempi.
Naruskajoki vuorostaan virtaa vajaan metrin tulvassa, joka sekään asia ei paranna joen saalisvarmuutta, vaan päinvastoin. Kalamiehistä osa saattaa jäädä kotikonnuille juhlaa viettämään.
Näillä mennään Juhannukseen. Vettähän se vaan on, mitä taivaalta satelee. Ja pilkkihaalarit päällä näissä kairoissa tarjetaan talvipakkasellakin, joten ei hätiä mitiä.
Tukikohasta tikanpojan kasvamista aikuiseksi odottelemisiin tähän.
Nysson selevä tappaus. Naruskala tarkenee. Sempystyy heleposti ennustaan poron sarvista. Oikia sarvi ko on kasonu pijemmäks kuvvasen, nin kyllä lähtee. Lämpjämmään meinaan.
Se alako het lämpiimään kuttuli tuo talaviturkisa vielä oleva porotus takapihale. Nyton jo kolome astetta lämpösempää ku eile.
Mullon aina ollu hyväsä kunnosa suhteet nuihi lämpösten järjestäjjiin. Nykkään emmuuta ku pyörähin alakerrasa mutkijja laiton peilikuvankans kiertovespumpumpääle. Ja halakoja puolkuutijova pessään. Ulukotermari haistelee nykki neljäpilikkukuus astetta ulukona ja säätellee huonnesa lämpöset semmukkaan. Ninko talavela. Kuukauve pijettii jo lämmöt pois, muttei sitä vihti palelluksisa olla pihala ja sisälä. Toisessa vaa.
Täston nyt hyvä pyyhkästä ulukona net pakolliset ulukojuoksut, ninko koirarruokinnat ja postihhavun. Ja sitte taas pinkasta sisäle lämpöseen.
Mainaan laittaa ulos Jussina semmoset roitotulet, että puoleenkymmenee metriin tarkenee Mummun kans nuotijopaikala kyrsää tai kallaa lämmittää. Ja Loimun ja Hallahelinän ja Katin ja Samin.
Mahtuu tänne peltikaton alle lämmittelleen muitaki.
Tukikohasta pitkää kalsarija ainaki ulosmennesä suunittelemissii tähä.
Lähettänyt Ukka Matinpoika Santala klo 12.44 Ei kommentteja:
Lähettänyt Ukka Matinpoika Santala klo 21.48 1 kommentti:
Lähettänyt Ukka Matinpoika Santala klo 20.00 Ei kommentteja:
Saunalenkki Kotalankylän liepeille poiki enimmäkseen mukavia luontohavaintoja. Korvasienistä saatiin malli, mutta varsinainen niiden aika on mitä ilmeisimmin tuonnempana, kun on ollut niin riettaan kylmää.
Metsän kuningas oli liikkunut samalla aukolla ihan hiljattain, kun jokapäiväiset sateet eivät vielä olleet ehtineet jälkeä vielä vanhettamaan. Ei mikään jättiläiskontio, mutta satavarmasti kuitenkin karhu. Vaaratiedotteeseen ei täällä ole tarvetta, vaikka lähimpään asumukseen ei niin kovin montaa sataa metriä paikalta ole.
Lähistöllä tätä aukkoa liikuskelivat porovaatimet vasoineen. Viisi vaadinta ja viisi vasaa, joka pikkuotantana saattaa tarkoittaa poromiehille hyvää vasasatoa. Kevättalvi oli poroille ilmeisen helppo.
Korvasienimarkkina ei siis Naruskalla vielä ole käynnistynyt, kun parin hehtaarin aukon kiertely poiki vain puolenkymmentä korvasientä, jotka nekin ovat pienenläntiä.
Palumatkalla maantienäkymistä löytyi porojen lisäksi sepelkyyhkysiä. Niitä näkee entistä useammin näillä perillä, joka on hyvä asia sekin.
Vielä tähän vajaan tunnin reissuun mahtuu yksi luontohavainto kasvimaailman puolelta. Mustikka nimittäin kukkii ainakin etelärinteiden puolella. Se, mikä hiukan huolestuttaa, on pölyttäjien puuttuminen. Viime päivien kylmät ja tuuliset kelit ovat paiskanneet siivekkään hyönteiset johonkin suojaan tai hengiltä, koska hyttynen ei täällä inise, eivätkä kärpäsetkään pyöri senkään vertaa, että niitä saisi edes kolokytäkahdeksanvuotishääpäivän kunniaksi nykyisestä vihitystä vaimosta hätistellä...
Tukikohasta hiukan lämpimämpiä kelejä toivomisiin tähän.
Naruskajokivarresta mökkiosuutta ostamaan, hipihopi.
Kallelan naapurimökistä Vaivihkasta on edelleen myynnissä yksi kuudesosa. Automaattisesti käyttöoikeutta on joka kuudes viikko ja samalla kierrolla suuret juhlapyhät. Ja mikä parasta, osakkaat voivat vaihdella viikkojaan keskenään korvauksetta, joten viikkoa pidemmänkin jakson saa helposti neuvoteltua.
Oheisesta ILMOITUKSESTA löytyvät perustiedot ja yhteydenottotiedot keneenkäs muuhunkaan kuin Ukkaan, joka on luvannut naapuriapua Vaivihkan esittelyssä.
Kesän alku on parasta ajankohtaa kohteeseen tutustumiseen ja tietenkin ostamisellekin, joten eikun tutustumisiin!